Jorge Alarte es presenta com l'alternativa de futur del PSPV per no “retrocedir 30 anys”\nL'encara secretari general dels socialistes valencians explica als delegats que el seu projecte és una “solució de futur” mentre que la candidatura de Ximo Puig la titlla com una alternativa interna “que els ciutadans no entendrien”\nSalvador Almenar Alacant Actualitzada el 31/03/2012 13:21\nJorge Alarte s'ha dirigit per última vegada al plenari del 12é Congrés Nacional dels socialistes valencians abans que els delegats triïn al nou secretari general, Ho ha fet amb un discurs molt crític on ha demanat el vot dels delegats per a la seva candidatura per representar “una resposta de futur” a les necessitats de la societat valenciana. Per contra, del seu adversari, Ximo Puig, ha dit que només representa una “alternativa interna que els ciutadans no entendrien”.\nSabedor que l'alcalde de Morella en aquests moments li avantatja en delegats, Alarte ha demanat als companys de partit que votin “conscients” que la seva candidatura representa una opció de futur enfront de qui porta ja “30 anys en diferents càrrecs del partit”. “No fem d'aquest l'1*é congrés bis”, ha sentenciat davant els 555 delegats que conformen el plenari. “Hem d'apostar per un projecte de futur, transformador i que de respostes als ciutadans valencians. Hem de superar els conflictes interns i apostar per un projecte socialista compartit”, ha conclòs.\nEl to crític inusual d'Alarte fa pensar que el secretari general sap que la seva reelecció s'ha complicat. Per això ha apostat “per dir-se les veritats a la cara” i li ha recordat a Puig que “està bé parlar del passat per saber on estem però que només amb el passat no hi haurà futur”. En el capítol de retrets, Alarte ha continuat la seva intervenció agraint-li a Puig que hagi reconegut la labor que ha dut a terme en la lluita contra la corrupció si bé ha dit que “ha estat la primera vegada que en el PSPV s'ha criticat que s'hagi lluitat contra ella amb tanta força”.\nAlarte s'ha dirigit especialment als delegats que fins ahir recolzaven als precandidats Manolo Mata i Francesc Romeu, doncs sap que dels seus vots depèn en bona part la seva reelecció. A ells els ha dit “que comparteixen molts compromisos” i que ara, amb els seus candidats fora de la pugna per la secretaria general, “estan lliures per votar amb valentia i pensant en el futur”. Ha conclòs la seva intervenció reafirmant el seu compromís amb el socialisme valencià “estigui on estigui” però ha insistit que el seu projecte segueix sent “guanyar eleccions i no estar ara en un càrrec i després en un altre durant 30 anys”, en una clara al·lusió a Puig.\nDiscurs de vencedor\nPer la seva banda, el candidat Ximo Puig ha pronunciat un discurs molt més integrador en el qual ha explicat mínimament el seu projecte i s'ha fet “corresponsable de les derrotes electorals no solament del PSPV sinó de totes les del PSOE”. Puig vol que el seu projecte 'alternativa progresssita' es converteixi en l'alternativa real al govern de la Generalitat valenciana perquè, ha recordat, que “els socialistes són l'única alternativa a la dreta del País Valencià”.\nPuig ha recalcat que per recobrar la confiança dels ciutadans valencians, el seu projecte girarà entorn de quatre eixos. Ha qualificat al seu programa com una alternativa socialdemòcrata, valencianista, europeista i feminista. Sobre la recuperació del valencianisme una dels senyals que més podria diferenciar el seu projecte del d'Alarte, Puig ha dit: “no sóc nacionalista, sóc un gran valencianista que estima a la seva terra”. “Nosaltres hem de ser tan valencians com socialistes i tan socialistes com a valencianistes”, ha explicat. I per a la defensa dels interessos valencians, Puig ha avançat que reclamarà un finançament més just per al País Valencià perquè “encara que és veritat que s'han malbaratat molts diners, també hem de recuperar molts diners que hem perdut”.\nAl migdia, nou secretari general\nEn aquests moments els delegats estan exercint el seu dret a vot per triar al nou secretari general. S'espera que passat el migdia o a primera hora de la tarda es faci la proclamació. Després, o bé Puig o Alarte, es dirigirà de nou al plenari ja com a nou líder del socialisme valencià.


Endevinem personatges de sèries - Página 7\nAssumpte: Re: Endevinem personatges de sèries Dc Ago 26, 2009 9:59 pm\nSip, el super 3, el super 3.\nSèrie: No la fem, té anime, no és shonen, emesa pel k3, no pel 3xl, sí pel super 3, shojo, no és do-re-mi, ni corrector yui, ni sailormoon.\nPD: En una altra ocasió intenta fer servir el botó d'editar, enlloc de fer un doble post.\nAssumpte: Re: Endevinem personatges de sèries Dc Ago 26, 2009 10:01 pm\nVale, doncs l'últim shojo del super3 que queda dins la meva memòria és L'ídol Nagisa. Ho és? ·_·'\nPD: Ara se me n'ha acudit un altre q segons com ho miris tb ho pot ser... El pròxim cop el dic XD\nPD2: Perdó per lo del post, ho tindré en compte\nAssumpte: Re: Endevinem personatges de sèries Dc Ago 26, 2009 10:08 pm\nL'ídol Nagisa... no, no ho pot ser, perquè ni tan sols la conec\nAixí que no, no ho és.\nSèrie: No la fem, té anime, no és shonen, emesa pel k3, no pel 3xl, sí pel super 3, shojo, no és do-re-mi, ni corrector yui, ni sailormoon, ni l'ídol Nagisa.\nAssumpte: Re: Endevinem personatges de sèries Dc Ago 26, 2009 10:10 pm\nbuuuuuuuuuuuf doncs deu ser una sèrie moooooooooooooooooolt antiga....\na vere, el meu últim recurs... és CLAMP, Club de detectius????????????? =0\n(Sisplau, digues que sí que sino em pegarà la depressió TT3TT)\nAssumpte: Re: Endevinem personatges de sèries Dc Ago 26, 2009 10:14 pm\njeje no, no, ho sento però no ho és.\nSèrie: No la fem, té anime, no és shonen, emesa pel k3, no pel 3xl, sí pel super 3, shojo, no és do-re-mi, ni corrector yui, ni sailormoon, ni l'ídol Nagisa, ni CLAMP, club de detectius.\nPD: Ara que hi penso, si tens 15 anys potser no l'has vist. Però m'estranyaria, perquè tot i que fa alguns ansy, tampoc fa tant\nAssumpte: Re: Endevinem personatges de sèries Dc Ago 26, 2009 10:19 pm\nA vere... pensem... he anat a amiboshi.net i he mirat en títol de totes les sèries que hi ha allà (ara per colmo la sèrie que tu dius hauria de tenir l'OP japonès, ja seria l'hòstia... =..=UU) bé, i ara aniré dient les que no em sonen de res XD\nLady Oscar? (Que sona a shojo XD)\nPD: Ara he trobat un altre shojo del club super3, però com que has dit que era una mica antiga i el que penso es nou de l'any passat, doncs ho descarto jejeje ^^U\nAssumpte: Re: Endevinem personatges de sèries Dc Ago 26, 2009 10:22 pm\naaai, els joves... no coneixes Lady Oscar?\nNo és Lady Oscar. I et donaré una altra pista. L'opening està traduït al català. Això sí, si no ho saps, fes més preguntes, home!\nSèrie: No la fem, té anime, no és shonen, emesa pel k3, no pel 3xl, sí pel super 3, shojo, no és do-re-mi, ni corrector yui, ni sailormoon, ni l'ídol Nagisa, ni CLAMP, club de detectius, ni Lady Oscar.\nAssumpte: Re: Endevinem personatges de sèries Dc Ago 26, 2009 10:28 pm\nBé, sí, tb tens raó jajajajaja però es que les altres sèries no sé de què van, per tant no en puc descartar cap ^^U\nA veure... és una sèrie realista?? =0 (No sé pq ho demano pq segur q no l'hauré vista pro weno XD)\nPD: No es poden repetir sèries, no? o sigui que Sakura no pot ser, no? =0\nEDITO: NO EM DIGUIS QUE ÉS... EL DOCTOR SLUMP?!\nAssumpte: Re: Endevinem personatges de sèries Dc Ago 26, 2009 10:44 pm\nA veure, a veure, que aquí m'has taladrat d'informació...\nNo es poden repetir personatges, però sèries sí.\nTot i així, no és ni Sakura ni el Doctor Slump (shojo? )\nSèrie: No la fem, té anime, no és shonen, emesa pel k3, no pel 3xl, sí pel super 3, shojo, no és do-re-mi, ni corrector yui, ni sailormoon, ni l'ídol Nagisa, ni CLAMP, club de detectius, ni Lady Oscar, ni Sakura, ni Dr. Slump\nAssumpte: Re: Endevinem personatges de sèries Dc Ago 26, 2009 10:46 pm\nIaaaa... el Dr. Slump no és Shôjo però per provar que no quedi!! Jo ara ja vaig tipo kamikaze XDDDDDDDDDDDD\nA vere, doncs la pregunta que he fet abans però he tatxat:\nAssumpte: Re: Endevinem personatges de sèries Dc Ago 26, 2009 10:49 pm\nSí, és una sèrie realista.\nSèrie: No la fem, té anime, no és shonen, emesa pel k3, no pel 3xl, sí pel super 3, shojo, no és do-re-mi, ni corrector yui, ni sailormoon, ni l'ídol Nagisa, ni CLAMP, club de detectius, ni Lady Oscar, ni Sakura, ni Dr. Slump, és realista.\nSi vas preguntant i estretint el cercle, després pots buscar sèries que s'hagin emès al club super 3 que compleixin les condicions.\nSep... però el super3 no té arxiu de sèries, això és el que em fot XD\nPerò bé, és candy?? (q tb sembla mooooooolt shojo)\nJa sé que hauria d'anar fent preguntes, però ara he vist aquesta i la volia provar XD\nAssumpte: Re: Endevinem personatges de sèries Dc Ago 26, 2009 10:56 pm\nNo, no és candy. Però veus, aquesta sí que la feien quan era ben petit.\nSèrie: No la fem, té anime, no és shonen, emesa pel k3, no pel 3xl, sí pel super 3, shojo, no és do-re-mi, ni corrector yui, ni sailormoon, ni l'ídol Nagisa, ni CLAMP, club de detectius, ni Lady Oscar, ni Sakura, ni Dr. Slump, és realista, no és Candy.\nAssumpte: Re: Endevinem personatges de sèries Dc Ago 26, 2009 10:58 pm\nAmmmmmms aquí m'hi puc passar la vida, jo XD\nÉs les Bessones a Saint Clare's?? O_o (Aquesta directament no sé si és shojo o no, però la dic =ment XD)\nAssumpte: Re: Endevinem personatges de sèries Dc Ago 26, 2009 11:02 pm\nNo, no és això que ni tan sols sé què és.\nSèrie: No la fem, té anime, no és shonen, emesa pel k3, no pel 3xl, sí pel super 3, shojo, no és do-re-mi, ni corrector yui, ni sailormoon, ni l'ídol Nagisa, ni CLAMP, club de detectius, ni Lady Oscar, ni Sakura, ni Dr. Slump, és realista, no és Candy, ni les bessones de St. Claire's\nT'aviso que com l'encerti la venjança serà terrible eeeeeeeh\nEl dolent es que no tenc N.P.I. ^^U\nA veure, una que sembla més antiga que l'anar a peu... Azuki??\nAssumpte: Re: Endevinem personatges de sèries Dc Ago 26, 2009 11:05 pm\nEi, que jo no sabia que no ho sabries eh...\nMec, mec, mec, mec!!!! Sonen les campanes!! És Azuki, sí senyor!! (més antiga que l'anar a peu, passaré per alt el comentari...)\nSèrie: És AZUKI\nAssumpte: Re: Endevinem personatges de sèries Dc Ago 26, 2009 11:09 pm\nEra broma eeeeeeeeh XDXD\nEi, lo de antiga ho dic pq el vídeo que hi ha a amiboshi.net sembla molt antic XDDDDDDDDD\nBé, jo no l'havia vist mai, per tant ara toca wikipedia i començar a posar noms.... el primer escollit és:\nPD: ara m'he enterat que el super3 sí que té un arxiu de sèries, no l'havia vist mai O_o\nAssumpte: Re: Endevinem personatges de sèries Dc Ago 26, 2009 11:10 pm\nNo, res de Tomo.\nPersonatge: No és la Tomo\nAssumpte: Re: Endevinem personatges de sèries Dc Ago 26, 2009 11:11 pm\nMakoto?? (ara estic dient noms sense saber ni qui són XDDDDDDDDDDDDDDDDD)\nAssumpte: Re: Endevinem personatges de sèries Dc Ago 26, 2009 11:12 pm\nRes de Makoto.\nPersonatge: No és la Tomo, ni en Makoto\nAssumpte: Re: Endevinem personatges de sèries Dc Ago 26, 2009 11:15 pm\nNo és la Kaoru.\nPersonatge: No és la Tomo, ni en Makoto, ni la Kaoru.\nAssumpte: Re: Endevinem personatges de sèries Dc Ago 26, 2009 11:14 pm\nAssumpte: Re: Endevinem personatges de sèries Dc Ago 26, 2009 11:16 pm\nNo és el Ken.\nPersonatge: No és la Tomo, ni en Makoto, ni la Kaoru, ni en Ken.


Les estrelles de Tarragona 2018 | Fosbury\nFosbury » Jocs Olímpics » Les estrelles de Tarragona 2018 Quins han estat els grans esportistes dels Jocs del Mediterrani?\nDesprés de 10 dies de competició, els Jocs del Mediterrani han repartit 244 medalles d’or.\nSense voluntat de fer un repàs extens a tots els guanyadors de Tarragona 2018, sí que volem destacar els triomfs més especials dels Jocs. Els esportistes que més han brillat per un motiu o un altre.\nSi voleu saber qui són els esportistes del nostre país que han triomfat a Tarragona 2018, podeu consultar la llista dels 77 medallistes aquí.\nHem fet una tria dels esportistes més brillants més enllà i aquests són els escollits per La Fosbury:\n1. Lara Mori\nL’italiana és l’única esportista que s’ha penjat tres medalles d’or als Jocs del Mediterrani. Nascuda el 1998, aquesta gimnasta compta amb experiència en grans cites internacionals però també amb un palmarès que ha fet un salt de qualitat de cop i volta després d’aquests Jocs. Mori s’ha endut l’or a la competició individual absoluta (all-around), en terra i per equips. I malgrat tot, la sensació és que podria haver anat més enllà després de fallar a les finals d’asimètriques i de barra.\nGran dominador de les distàncies llargues, l’italià arribava als Jocs com una de les grans estrelles de la competició després d’haver guanyar l’or als dos darrers mundials i als Jocs Olímpics de Rio als 1.500 lliures. No ha decebut, guanyant amb claredat la seva prova preferida (1.500) i vencent també als 400 lliures, una distància on encara no havia assolit cap gran resultat internacional. Dos proves, dos ors. Una actuació impecable seguida també des de Catalunya Ràdio.\n3. Simona Quadarella\nProbablement l’actuació de l’italiana ha estat una de les aparicions més prometedores dels Jocs. Campiona de tot en categories inferiors (mundials, europeus, Jocs Olímpics de la Joventut), Quadarella va fer el primer tastet a l’elit l’any passat amb una actuació extraordinària als Jocs Universitaris de Taipei i un bronze als mundials absoluts de Budapest als 1.500. A Tarragona ha triomfat per partida doble davant Mireia Belmonte, amb un frec a frec final als 400 lliures espectacular després d’haver dominat els 800 des del primer viratge. Una nedadora de 19 anys que va camí de ser una estrella.\n🏊♂ Mireia Belmonte i Simona Quadarella van lluitar fins a l’últim alè per l’or als 400 lliures de @Tarragona2018 L’encarregat d’entregar les medalles no tenia tanta pressa. La resposta de la catalana, el més vist a la carta aquesta setmana:\n👉▶ https://t.co/8zaAntNah5 pic.twitter.com/OyMaUbZJ6w\nLa marroquina ha estat l’única esportista capaç d’endur-se una doble medalla d’or a les competicions d’atletisme en les proves individuals. Especialista en mig fons i amb algunes places de finalista als campionats del món, Arafi s’ha endut els triomfs dels 800 i dels 1.500 metres amb marques discretes però essent la millor en la recta final d’ambdues proves. No era senzill doblar cursa en un calendari atapeït i ha respòs a la perfecció.\n5. Mouna Beji\nUn dels al·licients dels Jocs ha estat l’aparició de modalitats no olímpiques com la petanca al programa esportiu. Aquí és on cal destacar el paper de la tunisiana Mouna Beji, capaç d’endur-se dos ors amb solvència per parelles i en el tir de precisió individual. Beji és una de les poques esportistes del nord d’Àfrica que s’ha fet un lloc entre els millors especialistes de la petanca francesa, enrolada en un dels clubs punters del país gal i amb un palmarès que acaba de fer un notable salt endavant.\nMouna Beji, amb les seves companyes tunisianes, va ser protagonista fa pocs dies a Barcelona\n6. Sara Ahmed\nL’aixecadora de peses egípcia ja és una de les especialistes africanes més reputades en l’halterofília. Amb només 20 anys compta amb un podi olímpic i medalles d’or als jocs africans i als jocs àrabs. Fa 5 anys va meravellar a Mersin amb un triomf inesperat amb tot just 15 anys. A Tarragona 2018 ha dominat amb claredat la seva categoria i s’ha endut l’or en arrencada i en dos temps. Una de les cares més reconeixibles de l’esport egipci dels darrers anys. Amb Lydia Valentín ha ofert les sensacions de superioritat més grans envers les rivals en les competicions d’halterofília.\nAhmed, en el moment culminant de la seva carrera a Rio 2016. Va penjar-se el bronze!\n7. Marios Georgiou\nFins a quatre medalles s’ha endut el gimnasta xipriota en una cita que tenia múltiples aspirants a la medalla d’or. El gran dels germans Georgiou ha perllongat un 2018 sensacional i després d’endur-se tres ors dels prestigiosos Jocs de la Commonwealth s’ha proclamat campió de l’all around dels Jocs del Mediterrani. També ha sumat l’or a la barra, la plata a les paral·leles i el bronze al cavall amb arcs. Amb només 20 anys podria ser una de les sorpreses de l’europeu de Glasgow d’aquest estiu.\n8. Darko Jorgic\n13 partits disputats, 13 victòries. Eslovènia ha trobat en aquest jugador de tennis de taula una assegurança de vida per aconseguir triomfs als Jocs dels Mediterrani. Darko Jorgic s’ha endut la medalla d’or en la competició individual i per equips després de completar un torneig impecable. A punt de celebrar el seu 20è aniversari, la progressió de Jorgic és excel·lent i aquest mes de juny ha assolit la posició més alta en el rànquing internacional de la seva vida (67è lloc). Seguirà creixent i té números de convertir-se en un dels grans jugadors d’Europa.\n9. Luiza Gega\nL’albanesa ha ofert una de les millors marques dels Jocs del Mediterrani (rècord de la competició) a l’estadi atlètic als 3.000 metres obstacles. Amb una cursa dominada des del principi fins al final, Luiza Gega es va desfer de la resistència de Habiba Ghribi, ex campiona olímpica i mundial, amb un temps de 9:27.73 que li hauria permès pujar al podi d’altres grans cites internacionals. Una alenada d’aire fresc per a Albània en uns Jocs complicats per al país balcànic.\n10. Farida Osman\nLa velocista egípcia ha sigut la nedadora més ràpida del centre aquàtic de Campclar. Després de pujar al podi mundial per primera vegada a Budapest l’estiu passat, a Tarragona Osman s’ha endut dos ors després de dominar les dues modalitats més ràpides dels Jocs: els 50 lliures i els 50 papallona, complementats per la plata als 100 papallona. A més, els dos triomfs han arribat amb un doble rècord dels Jocs del Mediterrani. Actuació sensacional.\nCampions de luxe\nMés enllà de rècords i actuacions amb múltiples medalles, volem citar alguns medallistes mundials i olímpics de països i disciplines diverses que també han triomfat als Jocs del Mediterrani. Són els següents:\nElisa Longo Borghini (Itàlia) – or en ciclisme en ruta\nSandra Perkovic (Croàcia) – or en llançament de disc\nAnna Korakaki (Grècia) – or en tir olímpic\nIvana Spanovic (Sèrbia) – or en salt de llargada\nMajd Eddin Ghazal (Síria) – or en salt d’alçada\nRamil Guliyev (Turquia) – or als 200 metres llisos\nJesús Tortosa (Espanya) – or en taekwondo\nSofiane Oumiha (França) – or en boxa\nInes Boubakri (Tunísia) – or en esgrima\nRamadan Darwish (Egipte) – or en judo\nAnna KorakakiAtletismeBoxaCiclismeDarko JorgicElisa Longo BorghiniEsgrimaFarida OsmanGimnàstica ArtísticaGregorio PaltrinierihalterofíliaInès BoubakriIvana SpanovicJesús TortosaJocs del MediterraniJudoLara MoriLuiza GegaMajd Eddin GhazalMarios GeorgiouMouna BejiNatacióPetancaRababe ArafiRamadan DarwishRamil GuliyevSandra PerkovicSara AhmedSimona QuadarellaSofiane OumihaTaekwondoTarragona 2018Tennis de taulatir olímpic


ALFONSO ALONSO RENUNCIA AL MINISTERI DE SANITAT PER A SER CANDIDAT A LEHENDAKARI - Diari Serpis\nALFONSO ALONSO RENUNCIA AL MINISTERI DE SANITAT PER A SER CANDIDAT A LEHENDAKARI\nAlonso ha explicat que la seua designació com a candidat a lehendakari implicarà la seua renúncia a continuar com a ministre de Sanitat en funcions. «La llei diu que no és compatible ser ministre amb ser candidat», ha explicat. A més dels motius legals, ha considerat que la incompatibilitat entre ambdues funcions també és evident des del punt de vista del «sentit comú».\nFins al moment hi ha dos ministres que estan assumint les funcions de quatre ministeris. El primer a assumir funcions d’un altre departament ministerial va ser el titular d’Economia, qui va assumir la cartera d’Indústria després de la dimissió de José Manuel Soria, qui va al·legar que deixava el càrrec per les seues contradictòries explicacions en el cas dels ‘Papers de Panamà’.\nVictor Soler culpabilitza a Diana Morant per les llistes d’espera de l’Hospital de Gandia\nÁngel Martín assumeix com a propis els mals resultats electorals de Podemos Gandia i dimiteix\nMartí, regidor del PP a Gandia: “Demanem l’eliminació del carril bici per l’avinguda de la Pau del Grau”.


Espècies exòtiques invasores — Ajuntament de Rubí\nSou a: Inici / La teva ciutat / Medi ambient / Biodiversitat / Espècies exòtiques invasores\nAlgunes de les espècies exòtiques que s'han introduït al territori tenen la capacitat de sobreviure, reproduir-se i escampar-se pels ambients naturals. També poden tenir la capacitat de produir impactes considerables en els ecosistemes naturals, en les infraestructures, en els nostres cultius i en la nostra salut. Aquestes espècies són les exòtiques invasores (EEI). No totes les espècies exòtiques són invasores, per sort només un petit nombre de les espècies que arriben al nostre territori tenen la capacitat d'escampar-se i sobreviure als nostres ambients naturals.\nEn el món globalitzat en què vivim, els mitjans d'introducció d’espècies poden provenir de diferents vies:\nDe forma intencionada per utilitzar-les en l'agricultura o bé per ser utilitzades com plantes ornamentals\nAnimals de companyia i per a l’aquariofília que posteriorment s’han escapat o alliberat al medi natural\nLa Unió Internacional per a la Conservació de la Natura (UICN) considera que les invasions biològiques constitueixen la segona causa més important de pèrdua de la biodiversitat, precedida només per la destrucció i fragmentació d’hàbitats. Per tal de poder fer front a aquesta problemàtica a nivell estatal es va aprovar el Reial Decret 630/2013, de 2 d'agost, que consisteix en un catàleg de les espècies exòtiques que poden constituir un perill per a la biodiversitat. També estableix mesures de prevenció i lluita, i regula les sancions i les espècies prohibides.\nDes del Servei de Medi Natural es fan actuacions periòdiques de control d’algunes espècies exòtiques invasores com són: el mosquit tigre (Aedes albopictus), la canya (Arundo donax), el plomall (Cortaderia selloana) i l’ailant (Ailanthus altissima), entre d’altres.\nCanya (Arundo donax) Plomall (Cortaderia selloana) Ailant (Ailanthus altissima)\nExocat. Sistema d'informació de les espècies exòtiques de Catalunya\nExoAqua. Sistema d'informació de les espècies exòtiques dels ecosistemes aquàtics de Catalunya. Agència Catalana de l'Aigua (ACA)\nGuia d'espècies exòtiques invasores d'ambients fluvials. Diputació de Barcelona\nIAS Tracker. App per localitzar espècies invasores. Projecte de ciència ciutadana


Microcrèdits: rebaixa en els tipus d'interès | Consumer\nMicrocrèdits: rebaixa en els tipus d’interès\nSense comissions, apliquen un tipus d'interès entre el 4% i 7%, per sota del crèdit al consum i permeten un finançament de fins a 20.000 euros\nData de publicació: Dimarts, 07deAgostde2007\nEls microcrèdits són petits préstecs realitzats a sectors de la població amb poc recursos, i que estan fora d’altres canals de finançament de les entitats financeres, com en el cas dels préstecs de consum. No s’exigeix avals, ni garanties reals, sinó que és suficient comptar amb l’aval moral emès per entitats o associacions socials, l’empresa en la qual es treballa, etc. Un altre aspecte que els diferencia, és que possibiliten que moltes persones sense recursos puguin finançar projectes laborals pel seu compte que els reverteixin uns ingressos. Però tampoc en l’actualitat són exclusivitat d’aquest segment de la població, sinó que també s’utilitzen per a fer costat als emprenedors amb pocs recursos. En general, estan destinats a immigrants, emprenedors sense recursos, llars monoparentals, dones, parats de llarga durada, persones amb discapacitat o en risc d’exclusió. La fórmula consisteix a concedir petites quantitats de diners a persones que tenen una idea de negoci viable però no poden sol·licitar un crèdit a una entitat financera perquè no disposen d’avals. En aquests moments són molts els bancs i caixes d’estalvi espanyoles que ofereixen mircrocréditos -moltes entitats fins i tot han rebaixat el seu tipus d’interès- un producte que no contempla cap comissió, però que requereix comparar les condicions dels diferents bancs per a determinar quin és que més s’acosta a les necessitats de cadascun. Entre els aspectes a tenir en compte abans de decantar-se per l’un o l’altre es troben: el tipus d’interès, el temps límit de devolució, la màxima quantitat que es pot demanar i els papers necessaris que s’han d’emplenar.\nRebaixa en els tipus d'interès\nUna altra de les novetats en el camp concret dels microcrèdits prové de Caixa Duero que acaba de millorar les condicions d’aquests productes, rebaixant el tipus d’interès a Euribor més 0,25% i a un termini de sis anys. Es tracta del ‘Microcrèdit Emprenedor’, un producte dirigit a joves menors de 35 anys amb iniciativa empresarial. Es finança un màxim de 60.000 euros per sol·licitant, amb un interès d’Euribor més 0,25% i un període de devolució de sis anys. Paral·lelament, la caixa té en el mercat altre minipréstamo per a persones físiques amb dificultats d’accés al sistema financer convencional i que comptin amb un projecte d’inversió viable, que generi noves fonts d’ingressos en forma d’autoocupació. En concret, s’ofereixen fins a 18.000 euros, també a Euribor més 0,25%, i durant un termini de sis anys. Està destinat a l’adquisició de béns materials i immaterials o la creació de serveis generadors d’autoocupació.\nCaixa Vital Kutxa és una altra de les entitats que ofereix la possibilitat d’acollir-se a aquesta opció, per a això disposa d’una línia de microcrèdits destinada a ajudar a persones que no disposen de béns econòmics i que, com a conseqüència, troben moltes dificultats per a accedir al sistema financer tradicional. “Són petits préstecs, a baixos tipus d’interès i a retornar fins a cinc anys, destinats especialment a facilitar l’accés a l’autoocupació, pagar deutes contrets al país d’origen (en el cas d’immigrants) o atendre altres necessitats”, expliquen des de la caixa basca. L’Obra Social de Kutxa (Caixa Guipúscoa Sant Sebastià), per part seva, pretén amb aquest producte facilitar als col·lectius en risc d’exclusió social el disposar d’un finançament específic que els permeti resoldre problemes de primera necessitat, pagar els deutes contrets al país d’origen dels immigrants o accedir a l’autoocupació. Aquesta opció va dirigida a immigrants, persones amb discapacitat, minories ètniques, persones majors de 40 anys, dones demandants d’ocupació, persones en rehabilitació per consum de drogues o alcohol i ex-recluses. Els microcrèdits tenen una quantia màxima de fins a 6.000 euros i un termini màxim de devolució de tres anys, i el seu tipus interès és el referenciat al TAE de l’ICO (Institut de Crèdit Oficial) per a aquesta classe de préstecs.\nPrecisament, l’Institut de Crèdit Oficial, en aquest cas en col·laboració amb Bancaza té un acord per a finançar, a través de microcrèdits, els projectes laborals o empresarials per a petites i mitjanes empreses que, per mancar de garanties en historial creditici, trobin dificultats per a accedir als canals habituals de finançament. Tenen un import més elevat que la mitjana, d’un màxim de 25.000 euros, en què el beneficiari pot finançar fins al 95% de la inversió que vagi a realitzar i a retornar en 5 anys, amb un tipus d’interès del 5,5%. Els préstecs han de ser sol·licitats per persones físiques que aportin i justifiquin el finançament per a un projecte comú portat a través d’una microempresa. Així mateix, ha de prendre, almenys, el 20% de capital social i ser, necessàriament, treballador d’aquesta. El finançament que concedeix l’ICO i Bancaixa va dirigit a totes les persones encara que tindran una preferència els majors de 45 anys, les llars monoparentals, immigrants, dones, discapacitats i persones en atur de llarga durada.\nPer a persones en risc d’exclusió financera\nEls microcrèdits de Caixa Segòvia són “préstecs de petita quantia que es lliura a persones vulnerables en risc d’exclusió financera, per a facilitar-los l’accés a una activitat productiva i per a la concessió de la qual no s’exigeixen ni garanties reals ni avalistes”, tal com afirmen des d’aquesta caixa. Tenen dues modalitats: una és la creació d’empresa, i l’altra és la inversió per a ampliar o potenciar un negoci ja existent. Entre els seus beneficiaris es troben: immigrants, discapacitats, joves, parats de llarga durada, aturats majors de 45 anys, llars monoparentals necessitades o emprenedors, entre altres. La quantia màxima és de 12.000 euros, amb un tipus d’interès del 4%, amb un termini de cinc anys, i amb una manca optativa de sis mesos a un any. La destinació dels diners és amplíssim, des de comprar les eines necessàries per a establir-se com a professional, fins a adquirir un vehicle comercial o reformar un local per a obrir un comerç, operacions que arriben a ser una missió impossible per a moltes persones enclavades en grups desfavorits, bé per raons econòmiques, socials o de procedència, com pot ser el cas de la població immigrant.\nUna altra alternativa la proporciona el microcrèdit de ‘BBK solidària’, que és un préstec destinat a persones en risc o situació d’exclusió social (pobresa, immigrants, etc.). Es tracta de persones que no disposen de béns econòmics, per la qual cosa no poden accedir al sistema financer tradicional. Des d’aquesta entitat claran que l’objectiu d’aquest finançament és cobrir les diferents necessitats, com per exemple, situacions personals o de família (manteniment de la família, viatge de familiars per a immigrants, etc.), habitatge (lloguer, condicionament, fiances, etc.), cancel·lació de deutes al país d’origen (amb tipus d’interès d’usura), o la posada en marxa d’activitats econòmiques.\nVes a la pàgina anterior: « Préstecs tous i sense comissions\nanys euros inmigrantes-ca interés-ca microcréditos-ca


Desenes de detinguts en un nou desallotjament dels protestants a Hong Kong\nLa policia ha ordenat una ordre judicial per netejar les barricades del barri de Mong Kok\n2 min. Hong Kong 25/11/2014 17:27\n651x366 La policia deté un manifestant durant les protestes contra el desallotjament del barri de Mong Kok, a Hong Kong. BOBBY YIP / REUTERS La policia deté un manifestant durant les protestes contra el desallotjament del barri de Mong Kok, a Hong Kong. BOBBY YIP / REUTERS\nDesenes de manifestants han estat detinguts aquest dimarts durant el desallotjament d'una de les zones ocupades per les protestes prodemocràcia a Hong Kong, al barri obrer de Mong Kok. La policia ha intentat netejar la zona seguint una ordre judicial, però la situació ha derivat en múltiples enfrontaments entre policies i manifestants al llarg del dia, que han estat dels més violents en els dos mesos de protestes.\nEls xocs amb la policia s'han intensificat a partir de les 3 de la tarda hora local (les 8 del matí a Catalunya), quan la policia ha fet l'última advertència als manifestants que es resistien a abandonar el carrer Argyle, després que el Tribunal Suprem de Hong Kong n'ordenés la reobertura.\nEls agents han utilitzat en nombroses ocasions gas pebre per intentar dispersar els protestants, i han empès la multitud cap a les interseccions del carrer, on han continuat els desafiaments per part dels manifestants. Una hora després, la policia ha pogut reobrir el carrer Argyle al trànsit. Passades les 5 de la tarda, agents antidisturbis s'han sumat als centenars de policies en una operació que ha resultat en noves detencions, i on acusaven als concentrats de participar en "reunions il·legals".\nEls manifestants tornaran a ocupar els carrers\nLa decisió judicial arriba després d'una demanda posada per dues agrupacions de taxistes i una empresa d'autobusos, que van al·legar que els seus negocis s'havien vist perjudicats per la interrupció del trànsit a la zona. Aquesta ha estat la segona intervenció judicial que dictamina el desallotjament dels manifestants de les zones de les protestes. La setmana passada, els agents van eliminar les barricades en una petita zona del districte d'Admiralty, on s'assenta el campament principal de les protestes.\nL'operació de Mong Kok, considerada d'alt risc, es desenvoluparà al llarg de tota la setmana, amb la intenció de treure les barricades instal·lades en diferents carrers del barri. Però diversos manifestants ja tenen decidit tornar a ocupar els carrers del barri a partir de divendres si la policia aconsegueix fer-los fora, després de dos mesos de protestes prodemocràcia que no han tingut cap resultat.


1 de maig de 2021 (16:03 CET)\nAgents de la Policia Nacional han desmantellat tres punts de venda de substàncies estupefaents a València, en tres operacions policials, i han detingut a huit persones d'entre 18 i 42 anys com a presumptes autores d'un delicte de tràfic de drogues.\nEls agents, en diversos registres practicats, han intervingut prop de 2,4 quilos de marihuana, 23 grams de cocaïna, 10 grams d'heroïna, 9.000 euros, a més de dues carabines, una pistola d'aire comprimit i un vehicle.\nLa Policia Nacional va tindre coneixement que en un habitatge de la zona de les "casitas rosas" un clan familiar estaria venent xicotetes dosis de cocaïna, heroïna, haixix i cànnabis i va poder constatar que el clan posseïa un magatzem situat en un altre habitatge superior, per a tornar a aprovisionar-se de les substàncies cada poques hores i evitar així tindre quantitats grans de droga en el seu domicili.\nFinalment, es van realitzar dos registres en sengles habitatges. En una d'elles va haver d'entrar el GOES a través del balcó donades les fortes mesures de seguretat que havia adoptat el clan, com a reixes, una porta de ferro massís i persones que vigilaven constantment per a donar avís de la presència policial.\nDurant l'assalt, els agents han detingut a cinc persones de la mateixa família, els qui van tractar de desfer-se de les substàncies, sense èxit, fins i tot arribant a escometre als policies per a aconseguir-ho.\nEn els dos registres s'han intervingut 23 grams de cocaïna, 10 grams d'heroïna, 9.000 euros, dues carabines de perdigons, munició, una pistola d'aire comprimit i un vehicle. Amb aquesta operació, la tercera en una setmana, s'ha aconseguit reduir "significativament" la presència de droga en la zona d'influència de la barriada, ha destacat la Policia.\nParal·lelament, en el cas de Trànsits, els agents van tindre coneixement gràcies a la col·laboració ciutadana que dues persones, mare i fill, podrien estar venent substàncies estupefaents des del seu habitatge. Després d'establir un dispositiu de vigilància, els investigadors van comprovar que existia un gran tràfec de possibles clients, els qui s'acostaven fins al domicili dels sospitosos per a presumptament adquirir marihuana.\nEls policies van realitzar un registre en l'habitatge i van intervenir prop d'1,9 quilos de marihuana en cabdell, 790 euros i dues bàscules. A més, van detenir a mare i fill com a presumptes autors d'un delicte de tràfic de drogues.\nEls agents van esbrinar, a més, que en un altre habitatge de València, situada en el districte de Patraix, també podria estar venent-se marihuana, després d'observar un tràfec de possibles compradors, tots ells joves, fins i tot venda de droga a algun menor d'edat.\nEn aquest cas, el modus operandi sempre era el mateix: una vegada els compradors acudien als voltants del domicili sospitós, rebien un avís en els seus telèfons mòbils, després del qual els obrien la porta del portal i accedien a l'immoble. Els compradors abandonaven el lloc precipitadament pocs minuts després.\nEls policies van registrar el domicili, on van localitzar i van intervenir 478 grams de marihuana, part de la qual es trobava preparada per a la seua venda en dosi, així com bàscules de pesatge i 480 euros en efectiu, entre altres efectes. També van detenir al suposat venedor, un jove de 22 anys, com a presumpte autor d'un delicte de tràfic de drogues.


Les 7 aptituds organitzatives més valorades | Universitat Carlemany\nLes 7 aptituds organitzatives més valorades\nConeixes les aptituds organitzatives més valorades per les empreses actualment? Les empreses, quan busquen candidats per a un lloc de treball concret, a més de fixar-se en la formació i experiència dels sol·licitants, també valoren molt positivament tota una sèrie d’aptituds organitzatives. Alguns exemples són la capacitat dels treballadors de gestionar el temps, el treball en equip, la flexibilitat i disposició a adaptar-se a diferents situacions, i la capacitat de prendre decisions, entre altres aspectes.\nQuè és l’aptitud d’organització?\nLes competències i l’aptitud d’organització són elements clau en qualsevol lloc de treball, i són quelcom que el departament de recursos humans de les empreses avalua i valora quan busquen el candidat amb el perfil ideal per cobrir una vacant específica. Quan parlem d’aptitud d’organització, ens referim al conjunt de competències que una persona ha de tenir per tal d’organitzar, planificar i dur a terme les diferents activitats que el seu lloc de treball requereix. Aquestes capacitats seran necessàries per tal que els treballadors puguin realitzar les seves tasques de manera eficaç. Així, el seu rendiment també serà més alt, i la seva feina contribuirà a aconseguir que l’empresa compleixi els seus objectius.\nL’aptitud d’organització és quelcom molt important en qualsevol lloc de treball d’una empresa. És necessari que tots els membres d’un equip disposin d’aptituds i competències que els permetin organitzar, gestionar i realitzar les tasques de manera eficaç. D’aquesta manera, serà possible augmentar la productivitat, fer un ús adequat del temps i treure el màxim profit als recursos disponibles.\nMalgrat que diferents empreses poden necessitar treballadors que disposin d’aptituds organitzatives diferents, en funció de la cultura, els objectius i el funcionament de l’empresa, hi ha diverses aptituds organitzatives que podem tenir que ens poden resultar de gran utilitat en qualsevol lloc de treball. Alguns exemples són la capacitat d’adaptació, el lideratge o l’atenció dividida, entre d’altres.\nQuines de les aptituds organitzatives més valorades podem tenir?\nSón moltes les habilitats organitzatives que podem tenir i que poden ajudar-nos en el moment de realitzar la nostra feina. Disposar d’aquestes capacitats ens permetrà millorar la nostra productivitat i treballar de manera més eficaç. Es tracta de quelcom que no només beneficia a l’empresa, sinó també als treballadors, ja que els ajuda a mantenir-se motivats i contribueix a reduir l’estrès. A continuació, parlem de diverses aptituds organitzatives que podem tenir i que, a més de resultar-nos de gran utilitat a nivell personal, són molt valorades per les empreses.\nLa capacitat d’adaptar-se a noves situacions és una de les habilitats organitzatives més valorades per les empreses. Quan s’estableix un procediment a seguir o un pla d’acció, hi ha ocasions en què poden sorgir inconvenients, i això fa que hàgim de replantejar certs procediments. En aquests casos, és necessari tenir la capacitat d’adaptar-se per saber trobar les solucions adequades. A més, tenir una bona capacitat d’adaptació ens ajuda a fer front a possibles canvis amb major facilitat, i a acostumar-nos a nous procediments de treball d’una manera més ràpida.\nEl lideratge també és una altra de les aptituds organitzatives més valorades, especialment en aquells llocs de treball en què la persona en qüestió ha de dirigir un equip. Per tal d’organitzar, dividir i gestionar les diverses tasques a realitzar en un equip, la persona que el dirigeix ha de tenir la capacitat de saber comunicar idees clarament, escoltar les opinions i preferències dels diferents components de l’equip o departament, i gestionar possibles problemes que puguin sorgir en el dia a dia.\nLa planificació, per suposat, també és una aptitud organitzativa clau. El fet d’anticipar-nos als fets i planificar els procediments a seguir ens permet estalviar temps i recursos, a més de facilitar-nos la feina. Per altra banda, tenir una bona capacitat de planificació és indispensable per assegurar-nos que complim els terminis d’entrega. A més, és una aptitud organitzativa que ens permet gestionar el temps i organitzar-nos les tasques amb antelació, i això ajuda a disminuir l’estrès i a augmentar la productivitat.\nConcentració, una altra de les aptituds organitzatives més valorades\nEl principal motiu pel qual la concentració és una de les aptituds organitzatives més valorades per les empreses és que es tracta d’una capacitat que ens permet treballar de manera eficaç. Ser capaços de concentrar-nos quan realitzem una tasca concreta no només ens ajuda a evitar possibles errors, sinó que també ens estalvia temps. Si un treballador realitza una tasca sense estar del tot concentrat, serà més probable que cometi equivocacions o que oblidi detalls importants. A més, també haurà de dedicar temps addicional a repassar la feina en qüestió.\nQuan parlem d’atenció dividida, ens referim a la capacitat de poder canviar d’una tasca a una altra amb facilitat, i després tornar a l’anterior. Hi ha llocs de treball i situacions laborals en què, a vegades, és necessari estar pendents de més d’una tasca. L’atenció dividida consisteix justament en això: tenir agilitat en el moment de fer un canvi i parar atenció a quelcom diferent al que estàvem fent. Un exemple és una situació en què una persona està redactant un informe, i rep una trucada sobre un tema o una tasca completament diferent.\nSaber gestionar i repartir el temps de manera eficaç és quelcom molt important tant per als treballadors com per a l’empresa. Per una banda, administrar el temps de la manera adequada ajuda a reduir la possibilitat que sorgeixin imprevistos a última hora. Per altra, ens permet assegurar-nos que disposem del temps suficient per dur a terme les diferents tasques.\nPer últim, no podem oblidar-nos de la capacitat d’anticipació, que és una altra de les aptituds organitzatives més valorades i necessàries. Ens referim a l’habilitat d’avançar-nos a les situacions, per tal d’organitzar els processos i les tasques amb temps. A més, saber avançar-nos als esdeveniments ens permetrà identificar possibles inconvenients que puguin sorgir durant un procés. D'aquesta manera, podrem buscar les solucions amb antelació.\nEn els nostres programes, a més d’obtenir una formació completa i especialitzada, també podràs adquirir i treballar noves aptituds organitzatives. Aquestes et resultaran de gran utilitat durant la teva trajectòria acadèmica, i et prepararan per al teu futur professional.


Pinxos per desallotjar pinxos: El xarnegam feixista de Desokupa actua en un immoble del Poble-sec... - Fòrums - Racó Català\n16.01.2019 14.24 h \nDesokupa, en el punt de mira l’endemà del desallotjament del Poble-sec\nLa FAVB assegura que són "una policia privada sense llei" i recorda que ja van interposar una denúncia contra l'empresa\nGuillem Martínez | Sílvia Gutiérrez | dimecres, 16 de gen. del 2019, a les 13.02\nLa Federació d’Associacions de Veïns de Barcelona (FAVB) i el Sindicat de Barri del Poble Sec han carregat contra l’actuació de Desokupa en el desallotjament d’aquest dimarts al Poble-sec, que va acabar amb quatre detinguts. La FAVB ha titllat l’empresa de “policia privada sense llei” i ha assegurat que juntament amb altres entitats van interposar una denúncia contra Desokupa per posar fi als desallotjaments extrajudicials.\nEn una entrevista a ‘El matí de Barcelona’, Albert Recio, sotspresident de la FAVB, ha assegurat que aquestes pràctiques no són legals i que Desokupa actua sense cap regulació.Les crítiques del Sindicat de Barri del Poble Sec van més enllà. En una entrevista també a ‘El matí de Barcelona’, Daniel Esteve, un dels membres de l’entitat, ha assegurat que “Desokupa va actuar amb violència i amb el suport dels Mossos” en el desallotjament de l’edifici ocupat al número 11 del carrer d’en Fontrodona.\nCrítiques també als Mossos d’Esquadra\nEl Sindicat de Barri del Poble Sec, que es va concentrar a les portes de l’immoble per donar suport als ocupants, ha carregat contra l’actuació de la policia catalana. “Els Mossos no van fer de mediadors, sinó que van protegir Desokupa”. Esteve ha qualificat de “gravíssims” els fets produïts en aquest desallotjament i ha assegurat que els veïns de l’habitatge van ser “desallotjats per la força” i sense cap ordre judicial.\nTambé ha denunciat la mala praxi d’aquesta empresa, que “actua impunement, amb intimidació i violència” per fer fora veïns de casa seva.\nL’Ajuntament estudia què ha passat\nLa regidora del districte de Sants-Montjuïc, Laura Pérez, ha condemnat els fets a través d’una piulada a Twitter. Pérez ha dit que l’empresa Desokupa ha actuat vulnerant els drets i intimidant els veïns. També anuncia que el govern municipal treballa per esclarir què ha passat i que treballarà perquè no es torni a produir una situació similar.\nEl govern municipal s’ha posat en contacte amb els veïns per indagar i trobar testimonis del desallotjament que hagin estat víctimes de violència o coaccions. No obstant això, l’Ajuntament assegura que si els afectats no denuncien, el cas té poc recorregut als tribunals. En ocasions anterior, el consistori ja ha traslladat a la fiscalia casos de desallotjaments executats sense ordre judicial efectuats per la mateixa empresa Desokupa.\nEstem ben arreglats en aquesta ciutat.\n 0  3\n18.01.2019 00.01 h \nDe veritat no entenc perquè molts dels que són ací defensen les ocupacions.\nEs tracten de accions asocials d’individus que solament busquen l’interès propi.\nSi realment siguéreu d’esquerres estaríeu totalment en contra d'estos elements. I, encara que erròniament demanaríeu habitatge social, intentarieu fer quelcom ordenat i no cadascú amb llur llei!\nContinuem. He vist uns quants comentaris que feien distincions entre propietaris. No ho entenc: Un banc i un particular haurien de tindre el mateix pes davant la llei. Els propietaris dels pisos els compren amb el suor i treball; els bancs, també. Que els bancs excatalans fan oix? I tant! Com els unionistes de Desokupa, però cadascú oferix un servici: mentres els primers arrisquen els seus diners, els segons treballen per a atendre les necessitats dels seus clients!\nI cap dels dos va en contra de la voluntat de les parts d'assolir un acord i complir-lo. Este és el principi bàsic de la civilització, entesa com l’orde i la seguretat de tots.\n▴#10073922  3  0\nTaujà13.742 8 148 5.615\n18.01.2019 15.48 h \nTraducció: 'si realment fossiu d'esquerres seríeu com jo, és a dir, d'ultradreta i que m'importq una merda l'esquerra que tant de bo s'enfonsi'\n▴#10075243  0  1\n18.01.2019 17.06 h \n▴#10075611  1  0\n18.01.2019 18.17 h \nHi ha molts dogmes i molts ideals promogudes per aquesta extrema esquerra que mai arribaràs a entendre, i que, fins i tot, acaben tocant els límits de tota hipocresia.\nPerò no els hi vulguis exposar cap pregunta o cap argument lògic i raonable que vagin contra aquests ideals perquè no obtindràs cap mena de respostes tret de l'insult barroer i del més baix nivell\n▴#10075651  6  0\n18.01.2019 18.20 h \nHome, jo supose que tenen arguments per a defensar-los, sinó no ho farien.\n▴#10075680  0  0\nsbarpa_942.018 6 830 919\n19.01.2019 03.52 h \nSón com l'espanyolisme ranci, uns enrocats mentals que no atenen a raons que s'escapin dels seus preceptes religiosos.\n▴#10075685  1  0\n18.01.2019 18.02 h \nPer cert, a banda de l'argument del feixista en tens altres? Per què defensar un moviment asocial es d'esquerres?\n▴#10075611  2  0\n18.01.2019 22.35 h \nEl que segur que no és d'esquerres és defensar la púrria colona de Libreria Europa.\nTant de bo algú els faci una visita, potser com a ells els agrada, ben entrada la nit.\n▴#10075681  0  0\n18.01.2019 20.43 h \nUna persona jurídica mai no serà una persona física, i no pot tenir els mateixos drets ni responsabilitats que una persona física. Això per descomptat.\nUn banc espanyol és una eina de la tecnocràcia espanyola, i qui hi té els diners ho fa per decisió personal car hi ha més bancs catalans on hi poden depositar els diners. I, encara que passés quelcom, no els afectaria a curt termini.\nNo és qüestió de cap dret fonamental. És qüestió de que evidentment, no és el mateix una persona que un banc. Un banc és una entitat, i com a persona jurídica té uns drets, però dir que aquests han de ser "els mateixos" que els d'una persona física, és una animalada.\nI argumentar que "la llei és la llei", en un contexte on el nostre sistema legal és inexistent i vivim segons les lleis espanyoles, no serveix. Segons "la llei", hi ha gent innocent a la presó encausats de coses que no han fet. La "llei" fa gairebé poc, deia que no podies parlar català al carrer. No fotem, i no ens excusem en aquests arguments que son poc més que un exercici de gimnàstica mental.\nZero simpatia envers el senyor Oliu i els altres colaboracionistes de l'elit madrilenya, a sou de l'IBEX35 i la màfia castellana. Clar que cal fer distincions entre coses, enlloc de fotre-ho tot a la mateixa galleda.\n▴#10075243  3  0\n18.01.2019 23.35 h \nPer fi un comentari digne de resposta. El tema de persona jurídica i persona física està, en certa manera, fora del debat .Jo no estic parlant dels bancs (tot i que he d'admetre que en són els més perjudicats) sinó de defenssr el dret a la propietat privada dels béns propis siguen mobles o immobles .\nTant que una pprsona visca al carrer quan hauria de tindre possibilitats de d'un habitatge, com dels propietaris de gaudir o no de llur propietat. Per evitar que els primers visquen al carrer, l'estat hauria de tindre plans de lluita contra la pobresa; pels segons, campanyes conscienciació per fer entendre a la gent que la propietat i els diners són coses que s'obtenen amb el fruit del treball. Si ens volem alliberar del jou espanyolista, també hem de fer fora els dogmes foranis de llei del mínim esforç i de poc respecte a l'aliè.\nSobre els feixistes i les lleis...aclarisc que no parlava de totes les lleis. I hi afegisc que els presoners polítics catalans són a la presó de manera totalment il·legal (d'açò crec que no cal parlar-ne)\nQuant als bancs, tant de bo podríem tindre alternatives reals. Pregue perquè pugue ser lliures i tindre el vostre sistema financer propi.\n▴#10075768  1  0\n19.01.2019 17.38 h \nEstic d'acord amb el que dius entrat el paràgraf, tot i que tinc meva opinió al respecte.\nPersonalment, m'estimo més que locals romanguin ocupats fins que els Mossos procedeixin (amb els seus tempos, fins quan no els accelerin), abans que haver d'aguantar la intimidació dels gossos associats a CEDADE (i altres grups extremistes unionistes).\n▴#10075852  0  0\n19.01.2019 13.50 h \nTampoc és el mateix un banc o la Sareb que qualsevol jurídica qualsevol. Simplement pot ser un paleta/constructor que ha dipositat tots els seus estalvis i i projecte laboral en la construcció d'uns habitatges i que pel que sigui encara no ha pogut vendre.\nParles de persona física com quelcom més vulnerable que una persona jurídica per se i no necessàriament ha de ser així. No pots homogeneïtzar-les. A Catalunya hi ha milers i milers de microempreses eh. Amb 0 muscle i de les que viu molta gent.\nEl tema de la ocupació és molt delicat. No pots fer equiparacions a la lleugera.\n19.01.2019 17.12 h \nÉs el de sempre, gent que viu anclada al 1917 (això sí, amb compte a twitter) i encara parla amb termes com proletariat i burgesos. Si tens una propietat, encara que sigui una hectàrea de terreny al teu poble, o un bar, ets un burguès i millor si t'ho expròpien tot i t'envien al gulag, pel bé de la ravulusió.\n▴#10076232  0  0\n19.01.2019 17.35 h \nSí, això és exactament el que he dit. Visca la cunyatocràcia.\n▴#10076368  0  0\n19.01.2019 20.27 h \nCrec que tampoc és cert, almenys on jo visc el que han okupat han estat immobles de bancs o la sareb. També és el menys conflictiu pels okupes, en tenen milers i tenen unes poques seus centralitzades i no se'n poden cuidar. El que no em sembla lògic és la política d'habitatge que segueix l'administració, pràcticament no hi ha habitatge protegit i si no s'hi gasten diners l'okupació per causa justificada seguirà. La immensa majoria de gent s'ha de poder permetre un habitatge digne això és un altre tema, però els blocs okupats per la PAH per gent amb risc d'exclusió són un problema gran pels ajuntaments, en general el que fan és no fer res i perllongar la situació d'irregularitat perquè simplement no contemplen poder oferir cap alternativa a l'emergència habitacional i l'exclusió. Hi ha qui se n'aprofita de l'okupació, també però ho fa gràcies al paraïgues dels primers, si no hi fos seria molt més difícil.\n19.01.2019 17.34 h \nNo he dit que hi estiguo d'acord. De fet jo estic en contra de la ocupació il.legal, només vull que els qui desallotgin qui hagi de ser, no siguin uns malalts mentals i a sobre anticatalans.\nNo veig per què costa tant d'entendre un concepte que a mi em sembla prou diàfan. Però si vols més concreció, ho puc fer. No em suposaria cap problema, ans al contrari, encantat de la vida.\n19.01.2019 20.20 h \nJa, només que has començat parlant de persona jurídica, has seguit parlant de la banca i has acabat parlant de l'IBEX. Quan les microempreses és el més extès per volum a Catalunya en quant a persones jurídiques. Era per desambiguar.\n▴#10076397  0  0\n20.01.2019 20.18 h \nSi, els okupes de tota la vida entren a botigues del barri...\n▴#10076546  0  0\nfa 23 minuts 10 respostes\nfa 24 minuts 19 respostes\nfa 38 minuts 77 respostes\nfa 51 minuts 53 respostes\nfa 57 minuts 27 respostes\n23.842 raconaires | 328 connectats (44 raconaires)


Salou (amb 26.193 habitants l’any 2011) és un municipi de la comarca del Tarragonès, la projecció del qual és deguda a la proximitat del parc temàtic de Port Aventura i al seu desenvolupament turístic. L’existència de bones platges a la seva costa ha afavorit la construcció d’apartaments i hotels i l’ha convertit en un dels principals centres turístics de la Costa Daurada. La proximitat de L’AEROPORT DE REUS, instal•lació especialitzada en xàrters i vols de baix cost, ha contribuït també a potenciar l’afluència de turistes d’origen europeu.\nEl barranc de Barenys, que neix prop de Reus, creua el terme municipal de Salou en direcció nord-sud en l’extrem de ponent. El barranc està classificat en el pla INUNCAT de l’Agència Catalana de l’Aigua (ACA) com una zona inundable d’alt risc. El desbordament del barranc en temporada de fortes pluges és força habitual i afecta especialment els veïns i habitatges del barri de la Salut. Les baixades de fangs, els talls al trànsit d’alguns carrers i les inundacions de baixos i pàrkings són els efectes més habituals.\nEl Pla d’ordenació urbanística municipal (POUM), definitivament aprovat el 2003, va delimitar el sector 03 Les Pomeres-Barenys, situat al nord-oest del nucli urbà de Salou, de 83 hectàrees, a l’entorn del barranc de Barenys. És un àmbit que discorre en diagonal i queda conformat per dues zones unides per una rotonda situada al vial de Cavet, de Salou a Cambrils. La zona nord queda delimitada al nord pel límit de terme amb Vila-seca, al sud pel vial de Cavet i a l’est per l’autovia C-14. La zona sud queda delimitada al nord pel vial de Cavet, al sud per la via fèrria, la qual el separa del barri de la Salut, a l’est pel sector 01 Barenys i a l’oest pel càmping Sangulí.\nEl POUM classificà el sector com a sòl urbanitzable delimitat (SUD), i preveia la construcció d’un complex lúdic i esportiu amb les seves corresponents zones verdes i la reserva de 28 ha de sòl per a un nou model hoteler, el de resort o complex turístic. El seu desenvolupament hauria de comportar la rectificació de la traça i la canalització del barranc de Barenys ja que, tot i ser considerat sistema general hidrogràfic, el seu traçat impedia el desenvolupament del sector urbanitzable. El document urbanístic incorporava la canalització del barranc, obra hidràulica que alliberaria part del sòl per a la zona hotelera i que posaria fi a les inundacions al barri de la Salut, amb el que es va preveure el seu finançament dins el procés urbanístic del Pla parcial. La canalització hauria d’acomplir amb els criteris de l’ACA i comportaria l’expropiació de dinou propietaris d’habitatges.\nLes tramitacions del sector 03 Les Pomeres-Barenys\nA principi del 2004 es van iniciar els treballs de redacció del Pla parcial urbanístic (PPU) i el desembre de 2006 ja estava enllestit un primer document del pla, aprovat inicialment pel Ple el febrer del 2006 i informat favorablement amb condicions per la Comissió territorial d’urbanisme de Tarragona (CTUT) el desembre del mateix any, tot i que finalment la seva tramitació va quedar aturada.\nL’any 2009 es va emprendre de nou la redacció del Pla parcial després d’estudiar diverses alternatives d’ordenació. El Pla, realitzat pels Serveis tècnics municipals, i els projectes d’urbanització del sector i canalització i urbanització del barranc, realitzats per l’enginyeria INVALL, SA, van quedar definitivament aprovats pel Ple del 21 de desembre del 2011 (BOP 298, del 29 de desembre) amb els vots favorables de CIU, PP i UTPS i les abstencions del PSC, UMdC, UTPS i RDS.\nEn paral•lel es van tramitar dues modificacions puntuals del POUM que afectaven el sector. La primera d’elles, la MPOUM número 44, definitivament aprovada el 24 de gener del 2011 (DOGC 5837), ajustava els límits de l’àmbit i introduïa el canvi de diversos paràmetres urbanístics de l’article 326.8 del POUM. El reajustament dels límits va suposar que de les 83’43 ha determinades al POUM es passessin a les 83’23 ha (els ajustos es corresponien al límit sud de l’àmbit amb el ferrocarril i a l’est amb el sector 04, Emprius nord), mentre que la modificació dels paràmetres (que afectaven a la parcel•la mínima, alçada reguladora màxima, ocupació màxima i densitat hotelera, sense que s’afectés el sostre hoteler) van ser motivats per la reserva d’una gran zona verda al límit sud-oest de l’àmbit, que reduïa la superfície de les illes d’ús hoteler.\nLa segona, la MPOUM 52, es referia a la vinculació al sector 03 amb el tram final del barranc de Barenys, situat entre la via del ferrocarril i el mar, amb una amplada de 30 metres i una superfície aproximada de 4 ha, classificat com a sòl urbà (SU) amb la qualificació de sistema hidrogràfic (clau 7H/b). El POUM, que havia estat aprovat amb la legislació urbanística vigent en aquell moment, inclogué dins de l’àmbit del sector 03 la canalització del barranc excepte la del seu tram final, ja que discorria fora del seu àmbit. En la MPOUM es proposava la modificació del contingut de l’article 326 de les ordenances urbanístiques per tal d’incloure la vinculació d’aquests terrenys, sense que suposés cap alteració de l’ordenació, la zonificació i dels paràmetres urbanístics vigents al sector. Amb el text refós de la Llei d’urbanisme (Decret legislatiu 1/2010, de 3 d’agost), era possible la vinculació a un sector dels sòls reservats per a sistemes urbanístics que fossin necessaris per a la implantació d’infraestructures i serveis de connexió als efectes de la seva obtenció. En la MPOUM es proposava incorporar un punt a l’apartat “observacions” de l’article 326 on s’establís la vinculació, quedant així la totalitat de la canalització vinculada al sector.\nEl projecte pel sector Les Pomeres-Barenys\nEl sector està conformat per uns terrenys, alguns erms i d’altres conreats, situats al nord-oest del nucli urbà de Salou. És un àmbit que discorre en diagonal des dels terrenys on s’emplaça l’actual camp de futbol i la línia del ferrocarril al sud, fins als terrenys limítrofs amb l’autovia C-14 al límit nord del terme. Els sòls privats de l’àmbit, de 30’91 ha, tenien com a ús predominant el turístic hoteler amb la modalitat d’hotel i apart-hotel, permetent-se també els usos compatibles de serveis, comercial i terciari-oficines. En el sòl públic, de 52’32 ha, es projectava una gran àrea d’equipament amb ús esportiu i una gran àrea de zona verda en el límit sud de l’àmbit.\nEls criteris bàsics d’ordenació responien a destinar la part sud a usos privats hotelers (zona H), desviant i integrant la nova traça del barranc de Barenys sobre el vial del mateix nom i donant continuïtat urbana al nou creixement previst (sector 01 Barenys a l’est del sector sud), mentre que la part nord del sector es destinaria a serveis i comercials (zones C), oficines (zona B) i una gran àrea per a equipaments, destacant la que es volia destinar a equipament esportiu (E5). Així mateix, al sud-oest de l’àmbit es delimitava una zona amb ús de càmping (zona D). L’àrea d’equipament esportiu es preveia amb l’objectiu de contribuir a desestacionalitzar la temporada turística.\nSòl públic 52,32\nDotacions i ús 32,58\nZones verdes 15,36\nEquipaments i dotacions 11,59\nSistema general hidrogràfic 5,63\nSòl privat 30,91\nZona H Hoteler 20,40\nZona B Oficines 0,13\nZona C Serveis 9,09\nZona D Càmping 1,29\nTotal Sector 83,23\nFont: PPU Sector 03. Capítol 4, Quadres de característiques dels paràmetres urbanístics (pàgina 144)\nPer a la zona d’ús hoteler es delimitaren 3 subzones: l’H1 de 0’72 ha i 93.509,06 m²st, situada al nord de l’àmbit, recolzada en el vial de Cavet, de Salou a Cambrils, en què es proposava la tipologia d’hotel amb una parcel•la mínima de 18.000 m² i una alçada màxima de PB+5 PP; i les subzones H2 de 0’72 ha i 79.200 m²st i H3, de 0’60 ha i 66.000 m²st, basades en hotels tipus resort, amb una superfície mínima de parcel•la de 30.000 m² i alçada màxima de PB+3 PP. En relació la zona B, a l’extrem nord dels sòls d’equipaments esportius, s’establia un únic solar de 1.350 m² amb un sostre previst de 6.300 m² i es determinava que hi hagués un únic edifici de PB + 10 PP amb la intenció de convertir-lo en un element de referència urbana del municipi.\nEn relació les zones C, es dividien en 4 subzones. La C1 estaria formada per 76 naus de 312,5 m² de superfície cada una, amb una alçada màxima de 9 m i els usos serien diversos (tallers, bugaderia, obrador, etc). La C2 seria un conjunt de 14 naus aparador amb una superfície de 500 m² cada una i una alçada màxima de 9 m. La C3, de 52.658’57 m², es destinaria a usos comercials i, en cas d’escaure’s, alimentaris, així com altres usos lúdics; el sostre màxim seria de 25.200 m². Finalment, al sector sud, a l’extrem sud-oest i en contigüitat amb la gran zona verda, és delimitava la C5* amb usos recreatiu-lúdic-comercials, de 0’75 ha i amb la previsió d’un sostre màxim de 3.000 m². El projecte es concebia de caràcter global en incloure oferta turística i empresarial i de serveis amb la voluntat de permetre la reactivació l’economia del municipi.\nEl sistema d’actuació prevista en l’àmbit era el de cooperació (els propietaris han d’aportar el sòl de cessió obligatòria i l’administració ha d’executar les obres d’urbanització), distribuint-se les càrregues d’urbanització entre els seus propietaris en proporció al valor de les finques que els serien adjudicades en el projecte de reparcel•lació en la modalitat de cooperació i es preveia un únic polígon d’actuació urbanística (PAU). Els costos d’urbanització del sector 03, canalització i de la urbanització del barranc s’estimaven en quasi 45 MEUR.\nProjecte Costos (euros)\nUrbanització sector 03 24.771.893,35\nCanalització barranc sector 03 7.839.365,26\nCanalització tram final 1.547.104,82\nUrbanització tram final 388.836,67\nCostos d'expropiació tram final 5.651.145,79\nCostos conveni ACA sanejament 4.325.831,62\nEstudi mobilitat 474.206,60\nNota. De la canalització i urbanització del tram final es computa només el 50% al sector segons conveni signat entre Ajuntament i ACA\nFont. Document D Avaluació econòmica de la promoció, l’estudi i la justificació de la seva viabilitat\nCanalització del barranc de Barenys\nTal i com exposen els autors del projecte en la memòria del projecte de canalització, el barranc de Barenys pertany a la conca de les rieres meridionals que, com d’altres del litoral català, transcorren en sòl rústic fins arribar a zones urbanitzades on el creixement urbanístic i la reducció de les seccions de sortida amb la consegüent impermeabilització del terreny fan que les rieres i torrents provoquin inundacions, més o menys habituals. En el cas de Barenys s’afegia la problemàtica que les plantes baixes dels edificis del barri de la Salut estaven per sota de l’alçada de la sortida de l’aigua per gravetat.\nEl Pla General de 1992 ja preveia la canalització del barranc en el tram que travessava el desviament de la via fèrria, seguia en paral•lel a aquesta i se soterraria per un carrer de nova creació fins la seva desembocadura. L’any 1999 es va redactar un primer projecte de canalització, que finalment va ser desestimat ja que es considerava que malmetria la platja; a l’any 2000 es va redactar un nou projecte que també fou desestimat ja que preveia un període de retorn de 200 anys i es volia aconseguir els 500 anys segons criteris de la Junta d’Aigües de l’any 1994. S’aprofità el plantejament de noves solucions per a actualitzar les dades hidrològiques de càlcul de cabals amb l’estat de les cobertes del sòl d’aquell moment i l’ACA va aprovar un cabal de càlcul de 196 m3/s, corresponent als 500 anys de l’any 1994. El 2003 es van modificar els criteris de càlcul i amb la nova metodologia el cabal corresponent seria de 335’97 m3/s, mentre que els 196 m3/s es podrien assimilar a un període de retorn d’aproximadament 200 anys.\nEl 2005, l’enginyeria INVALL, SA va redactar el projecte d’urbanització del sector 03 incloent-hi un projecte d’endegament del barranc de Barenys, amb una solució de desguàs del 196 m3/s i una sortida amb sobreeixidor per la resta de cabal, ocupant una franja de 30 metres que caldria expropiar. El 2006 redactà un estudi hidrològic i hidràulic específic per al càlcul del cabal amb les recomanacions de l’ACA de l’any 2003 en què, arribant al màxim de capacitat dels endegaments projectats, s’aconseguia desguassar 210 m3/s i mitjançant una bassa de regulació s’assolien els 220 m3/s; per damunt aquest valor el sistema sobreeixia.\nEl 2008, l’Ajuntament tornà a encarregar a l’empresa un estudi alternatiu de desguàs i evitar així les expropiacions. El 2009 es va fer una nova redacció del projecte modificant els anteriors amb un únic desguàs i un cabal de disseny de 196 m3/s però, a partir de les conclusions de la comissió de seguiment que s’havia creat com a resultat d’un conveni entre l’Agència Catalana de l’Aigua (ACA) i l’Ajuntament de Salou a l’any 2008, s’acordaren uns nous criteris que modificaven el projecte, el que va suposar que el 2011 l’enginyeria fes un nou projecte. Aquest havia d’incorporar la modificació del criteri de simulació hidràulica i revisar el cabal de disseny, introduir una llera d’aigües baixes al retenidor de canyes, introduir la laminació al barranc en la zona verda superior del vial de Cavet, entre d’altres.\nEl novembre de 2008 l’ACA i l’Ajuntament de Salou havien signat un conveni de col•laboració amb la finalitat de determinar les condicions en què s’haurien de dur a terme la promoció, finançament, execució i manteniment de les obres de millora hidràulica del tram del barranc comprés entre el vial de Cavet i la desembocadura, quedant fora de conveni el tram nord. Segons aquest l’ACA promouria el projecte constructiu de les actuacions de millora hidràulica dins el casc urbà del barri de la Salut, des de la via fèrria fins a la desembocadura, inclosa l’obra de transició amb la llera actual per sobre via fèrria, mentre que, per la seva banda, l’Ajuntament promouria la redacció del projecte constructiu des del vial de Cavet fins a la via fèrria (per tant dins el Pla parcial Les Pomeres-Barenys). Ja al 2007 havia contractat i aprovat el projecte de construcció d’un pas sota RENFE al carrer Barranc de Barenys (pressupost de 0’80 MEUR). En el conveni s’establien els criteris de disseny dels projectes de millora hidràulica i de correcció hidrològica, de programació, finançament, execució i manteniment de les obres.\nLa canalització, que només aniria coberta en el tram final, havia estat dimensionada per a un cabal de 196 m3/s, però a causa dels condicionants (cotes d’infraestructures viàries i ferroviàries, àmbit d’expropiació de la zona urbana consolidada, etc.) en realitat no podia ser desguassat amb la canalització projectada i per tant es podien produir desbordaments. El nou cabal de disseny recalculat indicava que el cabal que podia ser absorbit per la canalització era de 170 m3/s, superior al període de retorn de 100 anys. Aquest, doncs, va passar a ser el nou cabal de disseny tot i que hi hauria trams en què es mantindrien les característiques per a un cabal superior.\nEl traçat es presentava com un eix únic, tot i que es podria dividir en tres trams. El tram inicial, de 1.400 metres, es resolia amb un canal obert de 6’5 metres de base i aproximadament 3’5 metres d’alçada, integrant parts d’escullera i talussos enjardinats. El següent tram, fins a arribar a la zona de canal tancat, combinava la canalització d’escullera a cel obert, de 9’30 metres de base i 3’35 d’alçada, amb parts de canalització tancada de formigó armat. El darrer tram, que arrencava de la línia dels FFCC, el formaria un canal tancat de formigó armat amb pilars interns de recolzament; a la part superior es preveia la construcció d’un passeig. Finalment, l’execució del projecte suposava un canvi en la sortida del barranc i per tant caldria modificar la connexió amb l’emissari, que actualment es produeix al costat del càmping Sangulí i es volia traslladar a l’extrem del terme municipal.\nControvèrsies pel cost de canalització\nLa MPOUM 52, que vinculava el tram final del barranc al Sector 03 Les Pomeres-Barenys, havia suposat que el cost d’expropiació, que finalment afectà a 19 propietaris amb un cost estimat de 5’65 MEUR, no fos assumit per l’administració actuant sinó que s’imputés al sector. En el període d’exposició pública del document d’aprovació inicial del Sector 03, al 2010, es van presentar 26 al•legacions, totes amb el mateix contingut i reproduint el mateix que en les al•legacions que es van presentar per a la MPOUM núm. 52. En les al•legacions no s’acceptava la imputació del cost del trasllat del barranc de Barenys al sector 03. En resposta a les al•legacions es va emetre un informe jurídic extern, realitzat pel Dr. Francesc Lliset Borrell i un informe tècnic realitzat pel cap dels Serveis Tècnics Municipals d'Arquitectura, conseqüència dels quals, en el ple de 21 de desembre, d’aprovació definitiva del PP Sector 03, s’acordà desestimar-les.\nTot i la seva desestimació els propietaris seguien sense estar d’acord que el sector assumís els costos de desviament i canalització del barranc, ja que consideraven que aquest era propietat de l’ACA, i al maig de 2012 es feia públic que algun propietari havia denunciat la imputació del cost de canalització al sector.\nLa tramitació urbanística va avançant\nA final de gener de 2012, la Junta de Govern local va acordar l’inici del projecte de reparcel•lació del Pla parcial del Sector 03 Les Pomeres-Barenys i, a finals de febrer, la CTUT va fer l’aprovació definitiva del Pla. Un cop aprovada la reparcel•lació, es podria començar a iniciar els tràmits per a l’execució dels projectes, si més no el de desviament i canalització del barranc. Això no obstant, per aquest caldria garantir-ne el finançament ja que amb el conveni amb l’ACA només es cobria el finançament del tram del sector sud, des del vial de Cavet fins a l’emissari, mentre que el finançament del sector nord quedava completament vinculat al desenvolupament del Pla parcial, amb el risc que els terminis d’execució s’allarguessin. Per aquest motiu l’alcalde, Pere Granados, va demanar una major implicació de les administracions, avançant-ne el cost d’execució, el qual posteriorment repercutirien sobre els propietaris.\nEl 23 d’octubre, la Junta de Govern Local va prendre l’acord de posar en informació prèvia i exposició pública, en el termini d’un mes a partir de la publicació de l’acord, el document previ del projecte de reparcel•lació del Sector 03, Pla de les Pomeres – Barenys, ja que considerava que les particularitats del sector aconsellaven la redacció d’un document previ per tal que es poguessin fer els suggeriments que es creguessin oportuns. Així doncs, aquest document tenia un valor informatiu però no vinculant ja que quedava subjecte a possibles modificacions resultat de l’exposició pública.\nEn el document previ, els redactors del projecte posaven de manifest que, atès que el sector estava gravat pel barranc i després de diferents anàlisis d’alternatives, l’Ajuntament prenia la iniciativa que la finca de cessió a l’administració corresponent al 10% d’aprofitament urbanístic es pogués posar a disposició del sector a l’efecte d’incorporar el seu valor per a fer front a part dels costos d’endegament i urbanització del barranc.\nLa intenció era que els propietaris suportessin només el 50% dels costos d’endegament del barranc dins el propi sector (el 50% dels 6’64 MEUR) i la resta fos suportat per l’administració.\nNecessitat d’executar la canalització\nA finals d’octubre de 2011 el barranc es desbordà a causa de fortes pluges, afectant a baixos dels edificis del barri de la Salut, situació que es va tornar a reproduir a mitjans de març del 2012. En aquest darrer cas es va afectar sobretot el carrer C, de traça perpendicular al mar i sota el qual discorre el cabal del barranc. La pressió de l'aigua va fer que el paviment d'aquesta via s'aixequés, provocant importants danys materials, alhora que els baixos dels edificis s’inundaven.\nL'alcalde, Pere Granados (CiU), explicà que ja s'estava elaborant un projecte per tal d'oferir millores provisionals als desguassos del barranc i minimitzar-ne els seus efectes mentre no s’executés la canalització del barranc. L’Ajuntament procedí a l’enderrocament de la coberta del canal, entre la via del tren i el carrer València, retirant la runa i la vegetació acumulada i netejant tot l’entorn. També es volia demolir la llosa dels carrers València i Sol i es deixava per a una posterior actuació l’elevació de la llosa del Passeig Miramar ja que la seva execució precisava l’obtenció de l’autorització del Servei de Costes. L’empresa GICSA havia iniciat les obres que haurien d’estar enllestides en un termini de dos mesos. El cost dels treballs s’estimava en quasi 139.500 €.\nA principi de juliol ja s’havien enllestit les obres de la primera fase de reconstrucció d’un tram del barranc, a l’alçada del carrer C, i es van fer les obres per a poder augmentar el cabal de desguàs, passant del 25 m3/s als 32. L’acord per l’aprovació inicial del projecte d’obres per al cobriment del barranc en el seu encreuament amb el passeig de Miramar va ser pres en el ple de l’Ajuntament del 28 de novembre. El pressupost d’execució previst era de quasi 140.800 € amb un termini d’execució previst de tres mesos. El projecte estaria en exposició pública fins el 18 de gener del 2013. Amb aquestes obres es pretenia igualar l’augment de capacitat de desguàs amb el que s’havia fet en la primera fase, es proposava aixecar i refer el tram comprès entre el carrer del Sol fins la platja de Ponent, amb el que s’afectaria temporalment la circulació del passeig de Miramar.\nAmb aquestes obres es donava una solució provisional als problemes d’inundacions mentre no s’executessin les obres de desviament, per les que encara s’estava buscant com finançar-les.\nEra previst que per al 2013 tota la tramitació urbanística necessària per a l’execució dels projectes estaria finalitzada i que només restaria solucionar el finançament per a la seva execució.\nBarcelona World i la reactivació dels plans parcials\nEn plena recessió econòmica, la captació de capital privat per a la reactivació dels plans de creixement d’habitatge i hoteler era el gran problema del municipi de Salou. En aquest sentit des de l’Ajuntament es va veure com una bona oportunitat la promoció del futur complex de BARCELONA WORLD per a la captació de capital privat rus. Així doncs, amb aquest marc de fons, l’Ajuntament de Salou va signar a finals d’octubre un protocol de col•laboració amb l’Autoritat Portuària de Tarragona per fer un port esportiu d’uns 900 amarratges per a embarcacions de gran eslora a l’antiga pedrera del cap de Salou, terrenys que són de domini públic, al costat dels terrenys on la promotora Veremonte hi estava projectant el macro complex turístic.\nDe fet, aquest seria l’únic port esportiu que es podria construir segons marca el PLA DE PORTS de la Generalitat 2007-2015, que podria ser viable econòmicament, tècnica i ambiental ja que es considerava que l’afectació territorial seria mínima al trobar-se a l’abric d’un accident orogràfic natural i ocuparia un espai natural degradat i destruït per l’activitat extractiva.\nAmb tot, el cost estimat del projecte era d’uns 60 MEUR i no es creia que es pogués desenvolupar sense la inversió privada. Per això una delegació de la Costa Daurada, encapçalada per l’alcalde de Salou, Pere Granados, integrada en una delegació catalana d’empreses i institucions que pretenia obrir nous front de negocis a Rússia, va viatjar a Moscou per atraure inversors russos en el marc del Fòrum empresarial Catalunya Rússia. A principi de novembre Pere Granados va presentar Salou 2020, en què s’incloïen els projectes considerats estratègics per a l’economia del municipi: el nou port esportiu, la zona de ressorts i la zona comercial i esportiva de Barenys i la de l’Eix Cívic en ple centre urbà, pel qual es preveia una gran avinguda on s’hi construirien una quinzena d’edificacions que podrien suposar uns 600 nous habitatges.\nEl viatge a Rússia no va ser l’únic i també al mes de novembre l’Ajuntament de Salou va aprofitar la World Travel Market (WTM) de Londres, a la qual ja hi havia assistit en edicions anteriors, per a promocionar la marca de turisme esportiu del municipi.\n* La C4, inicialment prevista en el document d’aprovació definitiva va ser eliminada. Es tractava d’una àrea destinada a benzinera que va ser desestimada ja que en l’informe emès per la CTUT es deia que s’havia de traslladar a l’oest de la C-14 per a tal de mantenir la continuïtat dels espais lliures; la seva edificabilitat es va traslladar a la C3.\nPla urbanístic de Les Pomeres-Barenys i canalització del barranc de Barenys (Salou)


Club nàutic Salou, un espai per sentir, mirar i assaborir al cor de la Costa Daurada\nDisseny i implementació d'una plataforma web autogestionable del restaurant, emfatitzant l'entorn únic i exclusiu, i la seva gastronomia.\nReflectir amb un cop de vista l'entorn i la gastronomia que ofereix el restaurant. Amb les creixents recerques d'oportunitat, és a dir, l'ús del dispositiu mòbil per trobar llocs propers a la meva posició, s'ha d'adaptar la pàgina web a dispositius mòbils sense perdre l'essència que es vol transmetre.\nÀmplia galeria d'imatges en portada a pantalla completa amb un menú de navegació modern per oferir visualment al client un delit de l'entorn i la gastronomia del restaurant.\nWeb que no perd la seva essència ni en dispositius convencionals ni en dispositius mòbils, dotada d'efectes subtils i transicions agradables per transmetre a l'internauta una experiència visual que li faci decidir el Club Nàutic de Salou com a lloc per a una degustació agradable.


Aquesta secció ofereix els fons de la Biblioteca Virtual del Patrimoni Bibliogràfic, la major part dels quals procedeixen de museus gestionats per la Subdirecció General de Museus Estatals, del Ministeri d'Educació, Cultura i Esport.\nLa secció presenta col·leccions temàtiques molt interessants com la del Museu Sefardita, formada per llibres escrits en hebreu o en espanyol ladí; la del Museu del Vestit, de fons de costura i moda; els fons arqueològics del Museu Arqueològic Nacional, o els fons d'antiguitats i altres arts decoratives del Museu Nacional d'Arts Decoratives. Cal destacar especialment l'extensa col·lecció de comèdies del Segle d'Or del Museu Nacional del Teatre.\nLa riquesa i la varietat d'aquesta col·lecció és considerable. S'hi poden trobar autèntics tresors bibliogràfics per l'antiguitat, el contingut gràfic, la raresa i l'interès per a l'estudi de la museologia, la història de l'art, l'arqueologia, l'antropologia o les arts decoratives, entre altres disciplines.\nText actualitzat el 17 d'agost de 2017


[Vídeo] El "Planta Baixa" promou un acte de "desobediència massiva" per posar fi al toc de queda La República\nÀlex Huguet 04/05/2021\nEl periodista i independentista Jordi Graupera ha esclatat aquest dimarts al Planta Baixa contra les mesures imposades des que hi ha estat d’alarma, i que aquest diumenge arriba a la seva fi.\nEn una conversa amb Ricard Ustrell, Graupera ha proposat un “acte de desobediència massiva” per tal de protestar contra el toc de queda que tants mesos ha durat. Es tractaria de sortir al carrer aquest dissabte a les 22:01 per tal de desobeir poques hores abans que s’acabés oficialment l’estat d’alarma. Graupera proposa que la gent surti “davant les porteries” amb totes les prevencions necessàries, i d’aquesta manera “recuperar la nostra individualitat”, davant d’unes mesures que el periodista considera “absurdes”, però que el poble ha obeït “perquè som solidaris”.\n“Una dutxa psicològica és el que necessitem”, ha reblat.\n“A les 22:01 de dissabte hauríem de fer un acte de desobediència massiva i sortir al carrer, després de sis mesos d’estat d’alarma i de mesures absurdes.” Què passarà dissabte quan s’aixequi el toc de queda? En parlem amb @JordiGraupera #PlantaBaixaTV3\n▶ https://t.co/PIbXoF23aY pic.twitter.com/8JCKOHKgGe


Worldcoo i Gausacs, micromecenatge i associacionisme\nInici » Comunitari » Worldcoo i Gausacs, micromecenatge i associacionisme\nUn moment del rodatge del vídeo promocional amb els Gausacs. Font: cugat.cat\nLogotip de la plataforma worldcoo\nA principis de mes va nèixer a Catalunya Worldcoo, una nova plataforma de micromecenatge. Els seus impulsors han escollit els Castellers de Sant Cugat (Gausacs) com a imatge del seu vídeo promocional atenent als valors sobre els quals es basa la colla castellera.\nDij, 20/09/2012 - 09:14\nA principis de mes va néixer una nova plataforma de finançament per a projectes de cooperació basada en el micromecenatge i impulsada per l’Associació Catalana d’Enginyers per al Desenvolupament. La iniciativa porta el nom de Worldcoo i al seu darrere hi ha tres joves.\nEn un moment en que cada cop les entitats i els emprenedors en general troben més dificultats a l’hora de trobar finançament pels seus projectes, el micromecenatge no fa més que créixer. Aquest mètode de finançament importat d’Estats Units, on es coneix com a crowdfunding, va arribar a Catalunya a principis de l’any passat. La clau de l’expansió és probablement la immensa capacitat que té aquest sistema de trobar finançament a través d’Internet a qualsevol projecte creatiu que es proposi.\nLes “regles del joc” són clares: l’impulsor del projecte l’exposa i fixa el pressupost necessari. A partir d’aquí, s’obre un termini perquè les persones que vulguin facin les seves aportacions als projectes que els agraden, convertint-se així en els seus mecenes. Tanmateix, les aportacions dels diferents mecenes només es fan efectives si el projecte aconsegueix reunir la totalitat del pressupost dins el termini fixat. A canvi, els mecenes reben la seva recompensa en forma de gratificació personal per haver ajudat a tirar endavant un projecte en el qual confien i també d’obsequis i descomptes entre d’altres que varien en funció de la quantitat aportada.\nLes primeres accions de Worldcoo no s’han fet esperar. La plataforma de finançament ja ha ajudat a recollir els diners necessaris per dos projectes a Àfrica: la construcció d’un hospital al Níger per una banda i d’uns pous d’aigua potable a Etiòpia per l’altra. Woorldcoo posa en contacte entitats i empreses disposades a finançar projectes i al mateix temps, busca donacions de particulars per poder assolir la totalitat del pressupost necessari.\nAquesta col·laboració en xarxa de moltes persones en la qual es basa el seu projecte ha fet que els impulsors hagin escollit els Castellers de Sant Cugat (Gausacs) com a protagonistes del seu vídeo de presentació, el qual es va gravar el passat dissabte 15 de setembre al Pla del Vinyet. Worldcoo ha vist en l’associació un clar reflex dels valors sobre els quals es basa el projecte de micromecenatge: treball en equip, cooperació, solidaritat...


Xavier Bonastre: «Una de les coses que m'ha aportat el córrer és que m'ha salvat la vida» - Revista Cambrils\nXavier Bonastre: «Una de les coses que m'ha aportat el córrer és que m'ha salvat la vida»\nEl conegut periodista esportiu de TV3 visitava Cambrils, aquest passat cap de setmana, per presentar el seu darrer llibre titulat "100 històries del córrer" –al Palau Municipal d'Esports– i per participar a la Mitja Marató\nPublicat el Dimarts, 26 de febrer de 2019 10:19h\nXavier Bonastre amb un exemplar del seu llibre "100 històries del córrer", el passat dissabte al Palau Municipal d'Esports | Berta Ruiz\nTant a la vida com a l'esport, quan caus t'has d'aixecar i seguir endavant. Aquest és el missatge de vitalitat i d'optimisme que transmet un sempre somrient Xavier Bonastre, després de deixar enrere uns mesos molt durs i complicats relacionats amb la seva salut. El conegut periodista esportiu de TV3 visitava Cambrils, aquest passat cap de setmana, per presentar el seu darrer llibre titulat 100 històries del córrer –al Palau Municipal d'Esports– i per participar a la Mitja Marató.\nProp de 750 curses a les seves cames durant 22 anys –amb 54 maratons inclosos– donen per a molt. 100 històries del córrer és un recull de coses que li han passat al Xavier Bonastre al llarg de la seva dilatada experiència a les curses populars. "Són històries curtes, anècdotes, aventures i moltes coses que m'han passat en tots aquests anys que fa que corro. A més tinc un blog on faig les cròniques de les curses i això també m'ha servit de base per al llibre. Crec que són històries que poden servir o que es poden sentir reflectits d'altres corredors populars –que som la majoria–, perquè els que guanyen són pocs i els que anem al darrere som molts". Segons ha explicat Bonastre a revistacambrils.cat, "el llibre no només l'he pensat per als corredors, perquè d'igual manera que veiem una sèrie d'advocats o de metges i no necessàriament som advocats o metges perquè ens agradi; al llibre hi ha històries que estan ambientades en el córrer, però no només li passen a la gent que corre".\n"El córrer és com un món, és com una comunitat sana"\n"En realitat, el córrer és per a tothom: caminar tots caminem i córrer és el que va immediatament després del caminar. És tan senzill com un dia posar-s'hi"\nPer a Xavier Bonastre, "el córrer és com un món, és com una comunitat sana perquè és esportiva. Els corredor som molts i de totes les edats, tot i que principalment hi ha molta gent dels 35 anys en amunt. En realitat, el córrer és per a tothom: caminar tots caminem i córrer és el que va immediatament després del caminar. És tan senzill com un dia posar-s'hi". De fet, al llibre també hi ha consells o recomanacions que poden servir d'utilitat per als amants del món del running o pels que volen iniciar-se. Tal com ha dit Bonastre, "espero que el llibre també serveixi per motivar a d'altres persones, perquè explico com començar a córrer. Primer, a poc a poc. Caminar i córrer, caminar i córrer i al final caminar menys i córrer més de forma progressiva. És qüestió de voluntat".\n"Els metges em van dir: 'si tu no fossis esportista habitual, potser no te n'hauries sortit'"\nEl ser corredor li aporta moltes coses positives i saludables a la seva vida i, tot i que confessa que, "potser sonarà una mica dramàtic, una de les coses que m'ha aportat és que m'ha salvat la vida. Així de clar!". El periodista barceloní ha explicat que, "vaig tenir un càncer fa 12 anys. L'abril de 2018 vaig tenir una oclusió intestinal que em va portar al quiròfan i al setembre de 2018 vaig tenir una perforació intestinal que em va dur dues vegades al quiròfan en dos dies; vaig passar per la UCI i vaig estar 8 dies en coma. Amb tot això, els metges em van dir: 'si tu no fossis esportista habitual –no cal ser un corredor professional–, però si no tinguessis un mínim de forma física, potser no te n'hauries sortit'. La gent es mor d'això i els que no, triguen dos anys en recuperar-se. Jo, el proper mes de maig correré la marató d'Empúries. En sis mesos, ja estem a tope! Per tant, el fet de córrer m'ha aportat molt".\nUn corredor incombustible\nI, als seus gairebé 58 anys, Xavier Bonastre segueix a peu de cursa de forma incombustible. El secret està en ser conscient fins a on pots arribar en cada moment. "Si tu ets conscient que no pots córrer el mateix amb 58 anys que quan en tenies 30; si ets conscient d'això i ets capaç d'assumir-ho, –tot i que a vegades no és tan fàcil–, doncs ja està! A gaudir del córrer i a passar-ho bé. Aquí a Cambrils havia corregut la Mitja Marató en menys d'una hora i mitja; si ara baixo de les dues hores ja estaré content, perquè després de tot el que he passat, gràcies a Déu que puc córrer. I endavant!".\nXavier Bonastre, a l'esquerra de la imatge amb el dorsal 1.777, a la Mitja Marató de Cambrils celebrada aquest diumenge (foto: Berta Ruiz)


Toni García: ´El fons documental de la FEBIB1935 permetrà dignificar la història del nostre esport i les persones que l'han fet possible´ (24/05/2018)\nAvui vos presentam al responsable del Fons Documental de la FEBIB1935. Una iniciativa posada en marxa amb l’objectiu de recuperar, preservar i difondre la història del bàsquet a les Illes. Toni García és un apassionat del bàsquet i la seva història. És l’autor del llibre del 75 aniversari del Joventut Mariana de Sóller que encara s’està elaborant. A més a més ha estat col·laborador al diari Última Hora i a la web www.basquetbalear.com. També ha participat als llibres de Miguel Vidal Perelló "Quién es quién del deporte en Mallorca" i "Mallorca. Tierra de Campeones". També en el llibre de Carlos Jiménez Poyato "Historia del baloncesto en España”.\nQuin és la teva relació amb el bàsquet?\nEncara que he tingut experiències com a jugador, entrenador i col·laborador en diferents mitjans, el vincle més important ha estat com a aficionat i com a investigador.\nPer què aquesta passió per la història del bàsquet?\nDoncs no sé molt bé. Des de sempre m'ha agradat la història en general i el seu vessant esportiu en particular. El que va començar com un hobby juvenil s'ha convertit, com dius, en una passió per conèixer la història del bàsquet a les nostres Illes.\nQuè et sembla la posada en marxa d'aquest Fons Documental?\nEm sembla que és dignificar la història del nostre esport i les persones que l'han fet possible, des de jugadors a àrbitres, passant per entrenadors, promotors, delegats, federatius, directius, comunicadors, etc... No cal oblidar que l'objectiu d'aquest projecte no és només recuperar part de la història, sinó donar-li difusió.\nPer què creus que és important conservar la història del nostre esport?\nConsidero que és important conservar la història en qualsevol àmbit de la vida. El moment present ens ve determinat per la successió d'esdeveniments passats i Balears ha descurat des de sempre una història rica en l'àmbit esportiu. No obstant això, cal reconèixer el treball que han fet en aquest sentit els periodistes Miguel Vidal i Fernando Fernández, l'historiador Manel García o el Centre d'Interpretació de l'Esport dels Illes Balears.\nDes de la Federació es va fer una crida a clubs i particulars per col·laborar en aquest projecte ha tingut resposta aquesta petició?\nLa veritat és que sí. Ja hem rebut prop de 300 arxius fotogràfics de Palma, Manacor, Santanyí i Campos en el nostre correu fonsfebib@febib1935.com i des d'aquí animo a que siguin més les persones i entitats que se sumeixen al projecte.\nDe totes les històries que, segur, has recollit, hi ha alguna que et cridi especialment l'atenció?\nTotes. De fet cada dia trobo un esdeveniment interessant en els arxius de la FEBIB 1935. Però si he d'escollir una, t'explico que, sent de Manacor, des de petit vaig escoltar una història d'una eliminatòria entre el Perles i el Santa Coloma en la qual dos àrbitres internacionals la varen fer bona. Un d'ells era Sancha, posteriorment president del col·lectiu arbitral a nivell nacional, i al que la polèmica de Manacor li va privar d'anar als Jocs Olímpics de Mèxic 68. És una de les històries en les quals he invertit més temps.\nPer tot el que has vist des de fa dècades i ara... El bàsquet ha canviat molt. Així que el fàcil seria preguntar-te quins són les grans diferències. El que m'agradaria que ens expliquessis i si hi ha alguna cosa que gairebé no hagi canviat.\nSí. L'altura de les cistelles segueix invariable a 305 centímetres des de fa 127 anys, quan Naismith va col·locar les cistelles de melicotons.


Presentació de les noves donacions ceràmiques del Museu de Ceràmica de Manises\nEste divendres 6 de maig a les 19h, al vestíbul del Museu de Ceràmica de Manises es presentarà al públic les donacions ceràmiques ingressades en el Museu durant l'any 2015.\nD'una banda hi ha una donació de 95 publicacions relaciones amb la producció de ceràmica, matèria prima i la seua aplicació, procedents de la col·lecció particular del Sr. Vicente Burgos Suay.\nTambé una donació d'un text escrit (conte) per Susana Montaner, que fa referència a l'estructura i activitats d'una fàbrica de ceràmica dels anys 70. Aquest escrit, està redactat per a les filles de l'autora, amb la intenció de que pogueren conéixer com era la fàbrica propietat de la seua família. L'autora, ho dóna per a la seua divulgació en cas que siga considerat d'interés el seu contingut.\nUna altra donació de 150 peces de terrisseria, procedent de la col·lecció particular del Sr. Josep Pérez Camps i una donació de 4 plats, 1 escultura de porcellana i 3 taulells commemoratius, donades per José Mª, Pilar, Antonio i Josefina Catalá Carpintero, fills i hereus de Sr. José Mª Catalá Gimeno.\nLes donacions queden completades amb una donació de Vicente i Mª José Gimeno Peris d'un plat de reflex metàl·lic daurat. La particularitat del qual és la de mantenir adherit al vidriat les restes del pigment usat per a la seua decoració en la meitat del mateix. La permanència de resta de pigment, és l'habitual en peces recentment eixides del forn, però en cap cas es mantenen durant tants anys sobre la superfície, ja que és eliminat immediatament després de ser tretes les peces del forn. Per aquesta particularitat de poder observar aquesta fase del procés, és pel que ha sigut donada la peça al MCM.\nL'ingrés d'obres per donació en un museu, és una de les formes més altruistes de col·laborar en el creixement dels seus fons, per açò el Museu de Ceràmica de Manises, agraeix la generositat dels donants i les seues famílies, perquè el seu gest resulta essencial per a completar les col·leccions de d'institució.\nCal destacar que la donació d'un objecte per voluntat del propietari a una institució de forma permanent s'efectua baix unes condicions plasmades en un document (Acta de Donació), que signen el donant i el responsable en la gestió de la institució a la que s'entrega, l'obra donada quedarà custodiada per aquesta en els termes que proposa la mateixa baix l'aprovació del donant.


Comencen les obres del nou col·lector de l'avinguda de Salou a Reus\nAigües de Reus, col·lector, avinguda Salou, Reus, sanejament, subministrament\nL'obra té com a objectiu la millora del sanejament a la ciutat.\nCompten amb una inversió de 857.353,12 euros i duraran quatre mesos\nActualitzada 27/11/2019 a les 11:27\nAigües de Reus ha iniciat aquesta setmana els treballs previs de la segona fase de les obres de construcció del nou col·lector de l’avinguda de Salou. Els treballs, que formen part de la segona fase, afecta el tram entre la plaça del Canal i l’autovia de Bellissens. El gruix de les obres per millorar el sanejament a la ciutat s'iniciarà la setmana que ve i duraran quatre mesos.\nLes obres comportaran una inversió total de 857.353,12 euros (més IVA), finançats íntegrament per l’Agència Catalana de l’Aigua (ACA). L’obra s’ha adjudicat a l’empresa Agrovial i la direcció facultativa ha recaigut en l’enginyeria Plikum.\nDurant els treballs, que connectaran la xarxa existent de l’autovia de Bellisens amb la de l’autovia de Salou, s'instal·laran 587 metres lineals de canonada i es construiran onze nous pous de registre.\nLes obres s’executaran per fases per minimitzar l’afectació a la circulació. No obstant això, durant la primera fase es poden produir desviacions de trànsit que afectin els vehicles que accedeixin a Reus per l’autovia de Salou.\nComenta el contingut : Comencen les obres del nou col·lector de l'avinguda de Salou a Reus